పాకాల (సింగరాయకొండ)

**పాకాల** ప్రకాశం జిల్లా, సింగరాయకొండ మండలంలోని గ్రామం. ఇది మండల కేంద్రమైన సింగరాయకొండ నుండి 6 కి. మీ. దూరం లోను, సమీప పట్టణమైన కందుకూరు నుండి 20 కి. మీ. దూరంలోనూ ఉంది. 2011 భారత జనగణన గణాంకాల ప్రకారం ఈ గ్రామం 4083 ఇళ్లతో, 14467 జనాభాతో 2252 హెక్టార్లలో విస్తరించి ఉంది. గ్రామంలో మగవారి సంఖ్య 7336, ఆడవారి సంఖ్య 7131. షెడ్యూల్డ్ కులాల సంఖ్య 2744 కాగా షెడ్యూల్డ్ తెగల సంఖ్య 353. గ్రామ జనగణన లొకేషన్ కోడ్ 591550.. ఈ ఊరు సముద్రపు దరిన ఉంది.

## సమీప గ్రామాలు
సోమరాజుపల్లి 2.8 కి.మీ, ఊళ్ళపాలెం 3.1 కి.మీ, ములగుంటపాడు 4.2 కి.మీ, బింగినిపల్లి 4.9 కి.మీ,కలికివాయక 6.1 కి.మీ.

## దర్శనీయ ప్రదేశాలు/దేవాలయాలు
ఊరిలో అన్ని మతాల, కులాల, జాతుల వారు ఒకే కుటుంబంలా కలిసి ఉంటారు. ఒక రామాలయం, రెండు శివాలయాలు, ఒక వేణుగోపాల స్వామి ఆలయం, ఒక మసీదు, ఒక జాలమ్మ తల్లి ఆలయం, సుమారు పదివరకు చర్చిలు ఉన్నాయి.
*శివాలయం 
*కృష్ణాలయం
*రామాలయం (3 ఉన్నాయి)
*జాలమ్మతల్లి గుడి.
*తిరుపతమ్మ గుడి.
ఊరిలో ప్రతీ ఏడాది జరిగే వినాయక చవితి సంబరాలు, ప్రతి ఐదు వత్సరాలకు జరిగే జాలమ్మ తిరునాళ్ళు (ఈ సంవత్సరం ఏప్రిల్ 23 నుండి 11 రోజుల పాటు ఉత్సవాలు జరగ బోతున్నాయి). చూసి తీరాల్సిందే. ఇంకా క్రిస్టమస్ వేడుకలు, నూతన సంవత్సర సంభరాలు, శ్రీరామనవమి, కృష్ణాష్టమి, ఇలా ఎన్నో వేడుకలు కనులకు విందు చేస్తాయి.
పాకల గ్రామం పర్యాటకంగా బాగా అభివృద్ధి చెందింది.ఇక్కడ గల బీచ్ ను చూడడానికి ప్రతి ఆదివారము, పర్వదినవేళల్లో వందల సంఖ్యలో యాత్రికులు వస్తారు. బీచ్ దగ్గర అన్ని వసతులను పల్లెపాలెం గ్రామ కాపు కన్నా స్వాములు, గ్రామ పెద్దలు గ్రామ ప్రజల సహకారంతో ఏర్పాటు చేశారు.

## ప్రధాన పంటలు
మా ఊరిలో ప్రధాన పంట వరి. ఇంకా పెసర, మినుములు, ప్రత్తి, రాగులు, అన్ని రకాల కూరగాయలు సాగులో ఉన్నాయి. ఊరిలో పండే మరో పంట ఉప్పు. ఇంకా చేపల వేట మరో ప్రధాన ఆదాయ వనరు. సరివి, జామాయిల్, సుబాబుల్, జీడి మామిడి తోటలు వంటివి ఉన్నాయి. వరి ఖరీఫ్ లో, మిగిలిన పంటలు రబీలో సాగుచేస్తారు. ఉప్పు మాత్రం ఎండాకాలంలో మొదలై 6నెలలు సాగుతుంది. ఇంకా పశువుల పెంపకం కూడా ప్రధాన ఆర్థిక వనరు. అందుకే ఒక ప్రభుత్వ పాల కేంద్రం, 7వరకు ప్రైవేటు పాలకేంద్రాలు ఉన్నాయి.

## గ్రామ ప్రముఖులు
దాచూరి రామిరెడ్డి. ఎం.ఎల్.సి.

## గ్రామ విశేషాలు
ఈ గ్రామం విద్య, వైద్య, వ్యవసాయ రంగాలలో ప్రసిద్ధి చెందింది. ఇప్పటి వరకు 50కి పైగా వైద్యులను, 30కి పైగా ఇంజనీరులను దేశానికి అందిచిన ఘనత ఈ ఊరిది. వీరిలో కొంత మంది వైద్యులు రూపాయి,5 రూపాయిలకు, 10 రూపాయిలకు కూడా వైద్యం అందించారు. వీరిలో కొంతమంది దేశ విదేశాలలో తమ ఇంజనీరింగ్ సేవలను అందిస్తున్నారు. ఇంకా దాదాపు 20మంది పోలీసులుగా రాష్ట్ర రక్షణలో తమవంతు బాధ్యతను నిర్వర్తిస్తున్నారు. ఇంకా దాదాపు 20మంది టీచర్లు వివిధ ప్రాంతాలలో భావి భారత పౌరులను తీర్చిదిద్దుతున్నారు. మిగిలిన యువత వివిధ రకాల వృత్తి విద్యలలో ప్రావీణ్యత సాధించారు.

ఊరి ప్రధాన ఆట వాలీబాల్. ఉన్నత పాఠశాల స్థాయిలో జిల్లాలో వరుసగా ప్రతి సంవత్సరము విజేతలు ఈ వూరి వాళ్ళే. అనేకమంది యూనివర్సిటీ ఆటగాళ్ళు ఉన్నారు. ఇంకా క్రికెట్ కూడా ఆడుతారు.

## గణాంకాలు
2001 వ .సంవత్సరం జనాభా లెక్కల ప్రకారం గ్రామ జనాభా 12,681. ఇందులో పురుషుల సంఖ్య 6,487, మహిళల సంఖ్య 6,194, గ్రామంలో నివాస గృహాలు 3,194 ఉన్నాయి. గ్రామ విస్తీర్ణం 2,252 హెక్టారులు.

## విద్యా సౌకర్యాలు
గ్రామంలో ఒక ప్రైవేటు బాలబడి ఉంది. ప్రభుత్వ ప్రాథమిక పాఠశాలలు 13, ప్రభుత్వ ప్రాథమికోన్నత పాఠశాలలు రెండు, ప్రభుత్వ మాధ్యమిక పాఠశాలలు రెండు ఉన్నాయి.సమీప జూనియర్ కళాశాల సింగరాయకొండలోను, ప్రభుత్వ ఆర్ట్స్ / సైన్స్ డిగ్రీ కళాశాల సోమరాజుపల్లిలోనూ ఉన్నాయి. సమీప వైద్య కళాశాల నెల్లూరులోను, పాలీటెక్నిక్‌ కనుమళ్ళలోను, మేనేజిమెంటు కళాశాల సోమరాజుపల్లిలోనూ ఉన్నాయి. సమీప వృత్తి విద్యా శిక్షణ పాఠశాల మూలగుంటపాడులోను, అనియత విద్యా కేంద్రం కందుకూరులోను, దివ్యాంగుల ప్రత్యేక పాఠశాల ఒంగోలు లోనూ ఉన్నాయి.ఉదయం 5గంటల నుండి ప్రతి 15 నిమిషాలకు పాకలకు ప్రైవేటు బస్సులు ఉన్నాయి., ప్రతినిత్యం ఆటోలు ఉన్నాయి.

## వైద్య సౌకర్యం

### ప్రభుత్వ వైద్య సౌకర్యం
పాకాలలో ఉన్న మూడు ప్రాథమిక ఆరోగ్య ఉప కేంద్రాల్లో డాక్టర్లు లేరు. ముగ్గురు పారామెడికల్ సిబ్బంది ఉన్నారు. ఒక పశు వైద్యశాలలో ఒక డాక్టరు, ఒకరు పారామెడికల్ సిబ్బందీ ఉన్నారు.

ప్రాథమిక ఆరోగ్య కేంద్రం గ్రామం నుండి 5 నుండి 10 కి.మీ. దూరంలో ఉంది. డిస్పెన్సరీ, సంచార వైద్య శాల, కుటుంబ సంక్షేమ కేంద్రం గ్రామం నుండి 5 నుండి 10 కి.మీ. దూరంలో ఉన్నాయి. సమీప సామాజిక ఆరోగ్య కేంద్రం, మాతా శిశు సంరక్షణ కేంద్రం, టి. బి వైద్యశాల గ్రామం నుండి 10 కి.మీ. కంటే ఎక్కువ దూరంలో ఉన్నాయి. అలోపతి ఆసుపత్రి, ప్రత్యామ్నాయ ఔషధ ఆసుపత్రి గ్రామం నుండి 10 కి.మీ. కంటే ఎక్కువ దూరంలో ఉన్నాయి.

### ప్రైవేటు వైద్య సౌకర్యం
గ్రామంలో4 ప్రైవేటు వైద్య సౌకర్యాలున్నాయి. డిగ్రీ లేని డాక్టర్లు నలుగురు ఉన్నారు. రెండు మందుల దుకాణాలు ఉన్నాయి.

## తాగు నీరు
గ్రామంలో కుళాయిల ద్వారా రక్షిత మంచినీటి సరఫరా జరుగుతోంది. బావుల నీరు కూడా అందుబాటులో ఉంది. గ్రామంలో ఏడాది పొడుగునా చేతిపంపుల ద్వారా నీరు అందుతుంది.

## పారిశుధ్యం
మురుగునీరు బహిరంగ కాలువల ద్వారా ప్రవహిస్తుంది. మురుగునీరు బహిరంగంగా, కచ్చా కాలువల ద్వారా కూడా ప్రవహిస్తుంది. మురుగునీటిని నేరుగా జలవనరుల్లోకి వదులుతున్నారు. గ్రామంలో సంపూర్ణ పారిశుధ్య పథకం అమలవుతోంది. సామాజిక మరుగుదొడ్డి సౌకర్యం లేదు. ఇంటింటికీ తిరిగి వ్యర్థాలను సేకరించే వ్యవస్థ లేదు. సామాజిక బయోగ్యాస్ ఉత్పాదక వ్యవస్థ లేదు. చెత్తను వీధుల పక్కనే పారబోస్తారు.

## సమాచార, రవాణా సౌకర్యాలు
పాకాలలో పోస్టాఫీసు సౌకర్యం ఉంది. సబ్ పోస్టాఫీసు సౌకర్యం గ్రామానికి 5 నుండి 10 కి.మీ. దూరంలో ఉంది. పోస్ట్ అండ్ టెలిగ్రాఫ్ ఆఫీసు గ్రామం నుండి 10 కి.మీ.కి పైబడిన దూరంలో ఉంది. లాండ్ లైన్ టెలిఫోన్, పబ్లిక్ ఫోన్ ఆఫీసు, మొబైల్ ఫోన్ మొదలైన సౌకర్యాలు ఉన్నాయి. ఇంటర్నెట్ కెఫె / సామాన్య సేవా కేంద్రం, ప్రైవేటు కొరియర్ గ్రామానికి 5 నుండి 10 కి.మీ. దూరంలో ఉన్నాయి.

గ్రామానికి సమీప ప్రాంతాల నుండి ప్రభుత్వ రవాణా సంస్థ బస్సులు తిరుగుతున్నాయి. సమీప గ్రామాల నుండి ఆటో సౌకర్యం కూడా ఉంది. వ్యవసాయం కొరకు వాడేందుకు గ్రామంలో ట్రాక్టర్లున్నాయి. ప్రైవేటు బస్సు సౌకర్యం, రైల్వే స్టేషన్ మొదలైనవి గ్రామానికి 5 నుండి 10 కి.మీ. దూరంలో ఉన్నాయి.

జాతీయ రహదారి, జిల్లా రహదారి గ్రామం గుండా పోతున్నాయి. ప్రధాన జిల్లా రహదారి గ్రామం నుండి 5 నుండి 10 కి.మీ. దూరంలో ఉంది. రాష్ట్ర రహదారి గ్రామం నుండి 10 కి.మీ.కి పైబడిన దూరంలో ఉంది. గ్రామంలో తారు రోడ్లు, కంకర రోడ్లు, మట్టిరోడ్లూ ఉన్నాయి.

## మార్కెటింగు, బ్యాంకింగు
గ్రామంలో వాణిజ్య బ్యాంకు ఉంది. గ్రామంలో స్వయం సహాయక బృందం, పౌర సరఫరాల కేంద్రం, వారం వారం సంత ఉన్నాయి. వ్యవసాయ పరపతి సంఘం గ్రామం నుండి 5 నుండి 10 కి.మీ. దూరంలో ఉంది. వ్యవసాయ మార్కెటింగ్ సొసైటీ గ్రామం నుండి 5 నుండి 10 కి.మీ. దూరంలో ఉంది. ఏటీఎమ్, సహకార బ్యాంకు గ్రామం నుండి 10 కి.మీ.కి పైబడిన దూరంలో ఉన్నాయి.

## ఆరోగ్యం, పోషణ, వినోద సౌకర్యాలు
గ్రామంలో సమీకృత బాలల అభివృద్ధి పథకం, అంగన్ వాడీ కేంద్రం, ఇతర పోషకాహార కేంద్రాలు ఉన్నాయి. గ్రామంలో వార్తాపత్రిక పంపిణీ జరుగుతుంది. అసెంబ్లీ పోలింగ్ కేంద్రం, జనన మరణాల నమోదు కార్యాలయం ఉన్నాయి. ఆశా కార్యకర్త, ఆటల మైదానం గ్రామం నుండి 5 నుండి 10 కి.మీ. దూరంలో ఉన్నాయి. సినిమా హాలు, గ్రంథాలయం, పబ్లిక్ రీడింగ్ రూం గ్రామం నుండి 5 నుండి 10 కి.మీ. దూరంలో ఉన్నాయి.

## విద్యుత్తు
గ్రామంలో గృహావసరాల నిమిత్తం విద్యుత్ సరఫరా వ్యవస్థ ఉంది. రోజుకు 7 గంటల పాటు వ్యవసాయానికి, 18 గంటల పాటు వాణిజ్య అవసరాల కోసం కూడా విద్యుత్ సరఫరా చేస్తున్నారు.

## భూమి వినియోగం
పాకాలలో భూ వినియోగం కింది విధంగా ఉంది:

* వ్యవసాయేతర వినియోగంలో ఉన్న భూమి: 242 హెక్టార్లు
* వ్యవసాయం సాగని, బంజరు భూమి: 283 హెక్టార్లు
* శాశ్వత పచ్చిక ప్రాంతాలు, ఇతర మేత భూమి: 155 హెక్టార్లు
* తోటలు మొదలైనవి సాగవుతున్న భూమి: 61 హెక్టార్లు
* వ్యవసాయం చేయదగ్గ బంజరు భూమి: 89 హెక్టార్లు
* సాగులో లేని భూముల్లో బీడు భూములు కానివి: 62 హెక్టార్లు
* బంజరు భూమి: 69 హెక్టార్లు
* నికరంగా విత్తిన భూమి: 1287 హెక్టార్లు
* నీటి సౌకర్యం లేని భూమి: 328 హెక్టార్లు
* వివిధ వనరుల నుండి సాగునీరు లభిస్తున్న భూమి: 1090 హెక్టార్లు

## నీటిపారుదల సౌకర్యాలు
పాకాలలో వ్యవసాయానికి నీటి సరఫరా కింది వనరుల ద్వారా జరుగుతోంది.ఈ ఊరు 3 పెద్ద చెరువులతో, రెండు కోనేరులతో, పచ్చని పొలాలతో కనిపించే ఈ ఊరు చాలా అందంగా ఉంటుంది.

* బావులు/బోరు బావులు: 19 హెక్టార్లు
* చెరువులు: 1071 హెక్టార్లు

## ఉత్పత్తి
పాకాలలో ఈ కింది వస్తువులు ఉత్పత్తి అవుతున్నాయి.

### ప్రధాన పంటలు
వరి, పెసర, మినుము

## మూలాలు